钦定古今图书集成/明伦汇编/皇极典/第256卷 > 何垣《西畴常言》： > 《用人》。
## 钦定古今图书集成/明伦汇编/皇极典/第256卷 > 何垣《西畴常言》： > 《用人》。

使人当用其所长而略其所短，则无弃才；事上当度
己量力以肃共王命，则无败事。责人以其所不能，是
“使马代耕”也；强己才之所不逮，是“行舟于陆也。”
虞朝九官，各因能任职而终身不易，后世庸才，不量
能否而俾更九职之事，以此责治，不亦难乎？而况鲜
同寅协恭之诚，无率作兴事之志。盖由朝除夕改之
不常，考绩黜陟之法废也。

朝廷需贤以为用，常患乎欲用而无才。人才修饬以
待用，每厄于无路以自进。盖贤否之不辨，则铨曹资
格病之也。奔竞者得志，则庙堂听察不广也。上下相
求，两不相值，欲贤才不遐遗，官职无旷弛，得乎？
州县置学，以教养人才，美意也。设教官之科，而许人
求试，是使人之好为人师也。师严然后道尊，顾未能
无患失之念，恶在其为尊乎？

君子小人，亘相指为朋党，辨之不蚤，则君子常被诬
而小人常得志也。先儒有言曰：“君子至公引类，小人
徇私立党。”善夫为国者知所以扶植善类而不为恶
党所倾，其庶几矣。

“何代不生贤，虽战国之世未尝无也，而曷为不能致
治？鲁之使乐正子为政也，用未必专也。宋使薛居州，
在王所也，爱莫助之也。滕将行王政而选择使毕战
也。国褊小而无得展布也，甚至居位而言不见用，在
下而上不见知，如齐之蚳蛙、孔距心者，若之何而能
致治哉？故君臣相得，古今所难也。